Title: กฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง (ฉบับที่ 5) พ.ศ. 2561

กฎ ก.พ.
ว่าด้วยหลักเกณฑ์การจัดประเภทตำแหน่งและระดับตำแหน่ง
(ฉบับที่ ๕)
พ.ศ. ๒๕๖๑

อาศัยอำนาจตามความในมาตรา ๘ (๕) มาตรา ๔๕
และมาตรา ๔๖ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ก.พ.
โดยอนุมัติคณะรัฐมนตรี จึงออกกฎ ก.พ. ไว้ ดังต่อไปนี้

ข้อ ๑[๑]  กฎ
ก.พ. นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกความในข้อ ๓ (๒) (ฉ) ของกฎ ก.พ.
ว่าด้วยหลักเกณฑ์การจัดประเภทตำแหน่งและระดับตำแหน่ง พ.ศ. ๒๕๕๑
ซึ่งแก้ไขเพิ่มเติมโดยกฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง
(ฉบับที่ ๒) พ.ศ. ๒๕๕๘ และให้ใช้ความต่อไปนี้แทน
(ฉ)
รองหัวหน้าส่วนราชการที่มีฐานะเป็นกรมในสำนักนายกรัฐมนตรี
และอยู่ในบังคับบัญชาขึ้นตรงต่อนายกรัฐมนตรี ได้แก่ รองเลขาธิการนายกรัฐมนตรีฝ่ายบริหาร
รองเลขาธิการคณะรัฐมนตรี รองผู้อำนวยการสำนักข่าวกรองแห่งชาติ
รองผู้อำนวยการสำนักงบประมาณ รองเลขาธิการสภาความมั่นคงแห่งชาติ
รองเลขาธิการคณะกรรมการกฤษฎีกา รองเลขาธิการคณะกรรมการข้าราชการพลเรือน รองเลขาธิการคณะกรรมการพัฒนาการเศรษฐกิจและสังคมแห่งชาติ
รองเลขาธิการคณะกรรมการพัฒนาระบบราชการ รองเลขาธิการคณะกรรมการส่งเสริมการลงทุน
และรองเลขาธิการสำนักงานทรัพยากรน้ำแห่งชาติ

ให้ไว้ ณ วันที่ ๒๗ กุมภาพันธ์ พ.ศ. ๒๕๖๑
วิษณุ  เครืองาม
รองนายกรัฐมนตรี
ประธาน ก.พ.

หมายเหตุ :- เหตุผลในการประกาศใช้กฎ ก.พ.
ฉบับนี้ คือ โดยที่ ก.พ. ได้กำหนดให้ตำแหน่งรองผู้อำนวยการสำนักงานบริหารจัดการทรัพยากรน้ำแห่งชาติ
เป็นตำแหน่งประเภทบริหาร
ระดับสูงเพื่อให้สอดคล้องกับหน้าที่และความรับผิดชอบตามบทบาทภารกิจและลักษณะงานของสำนักงานบริหารจัดการทรัพยากรน้ำแห่งชาติในการเป็นหน่วยงานกลางด้านการบริหารจัดการน้ำของประเทศ
และต่อมาหัวหน้าคณะรักษาความสงบแห่งชาติ (คสช.) ได้มีคำสั่งที่ ๒/๒๕๖๑ สั่ง ณ
วันที่ ๒๒ มกราคม พุทธศักราช ๒๕๖๑ เรื่อง
การจัดสรรภารกิจและบุคลากรของสำนักงานทรัพยากรน้ำแห่งชาติ ซึ่งข้อ ๑
ของคำสั่งดังกล่าวให้เปลี่ยนชื่อสำนักงานบริหารจัดการทรัพยากรนํ้าแห่งชาติ
ตามคำสั่งหัวหน้าคณะรักษาความสงบแห่งชาติ
ที่ ๔๖/๒๕๖๐ เรื่อง
การจัดตั้งสำนักงานบริหารจัดการทรัพยากรน้ำแห่งชาติ ลงวันที่ ๒๕ ตุลาคม พุทธศักราช
๒๕๖๐ เป็นสำนักงานทรัพยากรน้ำแห่งชาติ
และให้ผู้อำนวยการสำนักงานบริหารจัดการทรัพยากรน้ำแห่งชาติเป็นเลขาธิการสำนักงานทรัพยากรน้ำแห่งชาติ  จึงจำเป็นต้องออกกฎ ก.พ. นี้  

พรวิภา/จัดทำ
๙
มีนาคม ๒๕๖๑

นุสรา/ตรวจ
๑๖
ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๑๔ ก/หน้า ๑/๙ มีนาคม ๒๕๖๑